b"\n_START_ARTICLE_\nDavid Rudisha\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je v Kilgorisu v kenijskem okro\xc5\xbeju Narok. Obiskoval je Kimuronovo srednjo \xc5\xa1olo svetega Patrika v Itnu, ki je \xc5\xbee znana po pou\xc4\x8devanju ve\xc4\x8d svetovno znanih teka\xc4\x8dev, kot je na primer Wilson Kipketer, nekdanji svetovni rekorder na 800 metrov. Kot de\xc4\x8dka sta ga za tek navdu\xc5\xa1ila njegov o\xc4\x8de Daniel Rudisha, ki je kot \xc4\x8dlan kenijske reprezentance v \xc5\xa1tafetni ekipi na 4x400 metrov osvojil srebrno medaljo na olimpijskih igrah v Mehiki leta 1968, ter mama Naomi, ki je tekla na 400 metrov z ovirami._NEWLINE_Poro\xc4\x8dil se je z ljubeznijo iz otro\xc5\xa1tva, Lizzy Naanyu, 31. januarja 2010 se jima je rodila h\xc4\x8derka Charlene. Ko ne trenira z \xc5\xbeeno \xc5\xbeivita na obrobju Eldoreta v Itnu. Pravi, da motivacijo za trening pridobiva od Konchellah, Japheth Kimutai in Yiampoy, treh velikih kenijskih teka\xc4\x8dev.\n_START_SECTION_\nKariera\n_START_PARAGRAPH_\nRudisha je svojo teka\xc5\xa1ko kariero za\xc4\x8del leta 2004. V zadnjem letu osnovne \xc5\xa1ole se je uvrstil na okro\xc5\xbeno in regijsko prvenstvo, a na dr\xc5\xbeavno prvenstvo se mu ni uspelo prebiti. Leta 2005 se je povezal z irskim trenerjem, bratom Colma O\xe2\x80\x99Connella na \xc5\xa1oli svetega Patrika v Itnu, ki ga je vpisal v Kimuronovo srednjo \xc5\xa1olo zato, da je lahko treniral na posestvu svetega Patrika. Tistega leta je Rudisha zastopal Kenijo na vzhodnoafri\xc5\xa1kem prvenstvu v Tanzaniji na 400 metrov in s \xc4\x8dasom 48,2 sekunde osvojil srebrno medaljo. Trener Colm O'Connell ga je opazoval na treningu ter mu svetoval naj namesto 400 metrov te\xc4\x8de 800. Tako se je rodila nova zvezda._NEWLINE_Leta 2006 je postal svetovni mladinski prvak na 800 metrov v Pekingu in dve leti kasneje \xc5\xa1e afri\xc5\xa1ki prvak na 800 metrov na afri\xc5\xa1kem prvenstvu v Adis Abebi._NEWLINE_Leto 2010 je za\xc4\x8del z novim osebnim rekordom na 400 metrov (45,50) v Sydneyju 27. februarja. Pet dni kasneje v Melbournu je pokazal svojo dobro formo s \xc4\x8dasom 1:43,15 na 800 metrov. Diamantno ligo v Dohi je 14. maja za\xc4\x8del s \xc4\x8dasom 1:43,00 na 800 metrov, temu pa je sledil \xc4\x8das 1.44,03 v Ostravi. 22. avgusta je popravil rekord Wilsona Kipketra na 800 metrov, ki je stal skoraj 13 let, s \xc4\x8dasom 1.41,09 v Berlinu. Teden kasneje je v Rietiju postavil nov svetovni rekord na 800 metrov s \xc4\x8dasom 1:41,01._NEWLINE_\xc5\xa0e drugi\xc4\x8d je osvojil zlato medaljo na afri\xc5\xa1kem prvenstvu leta 2010 in tako tudi postal najmlaj\xc5\xa1i atlet vseh \xc4\x8dasov, ki je prejel nagrado za atleta leta mednarodne atletske zveze in \xc5\xa1e nagrado za kenijskega \xc5\xa1portnika leta. Poleg tega je osvojil \xc5\xa1e zlato medaljo na afri\xc5\xa1kem kontinentalnem pokalu._NEWLINE_Rudisha je nadaljeval vrsto izjemnih dose\xc5\xbekov z zlato medaljo na svetovnem prvenstvu v Daeguju 2011. V prihodnjem letu je za 2012 Adidas Grand Prix v New Yorku postavil nov ameri\xc5\xa1ki rekord tujcev s \xc4\x8dasom 1:41,74. Po tem si je zagotovil nastop na olimpijskih igrah v Londonu in skozi kvalifikacije pritekel s \xc4\x8dasom 1:42,12, kar pa je bilo le ogrevanje pred glavnim dogodkom na teh igrah. V finalu teka na 800 metrov je Rudisha vodil od starta do cilja in osvojil zlato medaljo s tekom, ki je bil ozna\xc4\x8den za\xc2\xa0\xc2\xbbnajve\xc4\x8djo tekmo na 800 metrov vseh \xc4\x8dasov\xc2\xab. Tako je postal prvi \xc4\x8dlovek, ki je to razdaljo pretekel pod 1 minuto in 41 sekund ter prvi, ki je osvojil olimpijsko zlato s svetovnim rekordom od leta 1976._NEWLINE_Leta 2013 Rudisha zaradi po\xc5\xa1kodbe ni mogel tekmovati. Leta 2014 je imel te\xc5\xbeak start, ko je v Eugenu kon\xc4\x8dal na sedmem mestu, ampak uprizoril izvrstno vrnitev, ko je zasedel prvo mesto v Glasgowu in New Yorku na mitingih diamantne lige."